REGLAMENT DE RÈGIM INTERN DE L'INSTITUT UNIVERSITARI D'INVESTIGACIÓ CIBIO (CENTRE IBEROAMERICÀ DE LA BIODIVERSITAT) DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/5600)
  + [Valencià](/va/acuerdo/5600)






Selector de idioma

Leer

* [Español](/es/acuerdo/5600)
* [Valencià](/va/acuerdo/5600)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DE L'INSTITUT UNIVERSITARI D'INVESTIGACIÓ CIBIO (CENTRE IBEROAMERICÀ DE LA BIODIVERSITAT) DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
========================================================================================================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DE L'INSTITUT UNIVERSITARI D'INVESTIGACIÓ CIBIO (CENTRE IBEROAMERICÀ DE LA BIODIVERSITAT) DE LA UNIVERSITAT D'ALACANT

Data d'aprovació
:   17/12/2019

Data de publicació
:   17/12/2019

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=5600.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/5600)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/5600)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DE L'INSTITUT UNIVERSITARI D'INVESTIGACIÓ CIBIO (CENTRE IBEROAMERICÀ DE LA BIODIVERSITAT) DE LA UNIVERSITAT D'ALACANT&url=https://www.boua.ua.es/va/acuerdo/5600)

**Títol:** REGLAMENT DE RÈGIM INTERN DE L'INSTITUT UNIVERSITARI D'INVESTIGACIÓ CIBIO (CENTRE IBEROAMERICÀ DE LA BIODIVERSITAT) DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimarts, 17 de desembre de 2019

El Consell de Govern de la Universitat d'Alacant, en la sessió ordinària del dia 17 de desembre de 2019, ha aprovat per unanimitat el Reglament de Règim Intern de l’Institut Universitari d’Investigació CIBIO (Centre Iberoamericà de la Biodiversitat) de la Universitat d’Alacant.

REGLAMENT DE RÈGIM INTERN DE L’INSTITUT UNIVERSITARI D’INVESTIGACIÓ CIBIO (CENTRE IBEROAMERICÀ DE LA BIODIVERSITAT) DE LA UNIVERSITAT D’ALACANT

ÍNDEX

TÍTOL PRELIMINAR

Art. 1. Naturalesa

Art. 2. Competències

Art. 3. Composició

Art. 4. Procediment i condicions d’incorporació i baixa a l’Institut Universitari d’Investigació

TÍTOL I: ÒRGANS DE L’INSTITUT UNIVERSITARI D’INVESTIGACIÓ

Art. 5. Òrgans de l’Institut Universitari d’Investigació

CAPÍTOL I: ÒRGANS COL·LEGIATS

SECCIÓ 1a: CONSELL D’INSTITUT UNIVERSITARI D’INVESTIGACIÓ

Art. 6. Competències

Art. 7. Composició

Art. 8. Convocatòria d’eleccions

Art. 9. Comissió Electoral .

Art. 10. Procediment electoral

SECCIÓ 2a: COMISSIÓ PERMANENT DEL CONSELL D’INSTITUT UNIVERSITARI D’INVESTIGACIÓ

Art. 11. Competències

Art. 12. Composició

SECCIÓ 3a: FUNCIONAMENT DELS ÒRGANS COL·LEGIATS

Art. 13. Règim de sessions del Consell de l’Institut Universitari d’Investigació

Art. 14. Règim de sessions de la Comissió Permanent del Consell de l’Institut Universitari d’Investigació

Art. 15. Règim jurídic i funcionament dels òrgans col·legiats

CAPÍTOL II: ÒRGANS UNIPERSONALS

SECCIÓ 1a: DIRECTORA O DIRECTOR DE L’INSTITUT UNIVERSITARI D’INVESTIGACIÓ

Art. 16. Competències

Art. 17: Elecció

Art. 18. Mandat, remoció, nomenament i cessament

SECCIÓ 2a: SECRETÀRIA O SECRETARI DE L’INSTITUT UNIVERSITARI D’INVESTIGACIÓ

Art. 19. Nomenament, substitució i cessament

Art. 20. Funcions

TÍTOL II: MITJANS MATERIALS I HUMANS, PLA D’INVESTIGACIÓ I DOCÈNCIA

Art. 21. Pla d’investigació i docència

Art. 22. Mitjans materials

Art. 23. Gestió pressupostària

TÍTOL III: REFORMA DEL REGLAMENT

Art. 24. Reforma del Reglament

DISPOSICIÓ DEROGATÒRIA

DISPOSICIÓ FINAL

TÍTOL PRELIMINAR

Article 1. Naturalesa

L’Institut Universitari d’Investigació CIBIO (Centre Iberoamericà de la Biodiversitat) és un centre d’investigació científica i tècnica dirigit a l’especialització teòrica i pràctica en el camp de la conservació, l’anàlisi i la gestió de la diversitat biològica, i tindrà com a competències la planificació, la promoció, la realització i la difusió d’activitats d’investigació i docència de postgrau en les matèries relacionades amb la biodiversitat i la conservació d’aquesta, com també impulsar la formació de personal investigador en aquesta àrea.

Article 2. Competències

Corresponen a l’Institut Universitari d’Investigació CIBIO les competències següents:

a) Promoure, desenvolupar i avaluar els seus plans i programes d’investigació en els diversos camps relacionats amb la conservació de la biodiversitat.

b) Proposar i desenvolupar ensenyaments propis de postgrau i especialització, i donar suport a les activitats i iniciatives docents dels qui els integren.

c) Proposar i desenvolupar, si escau, ensenyaments de doctorat en els termes que establisca el Consell de Govern.

d) Fomentar l’especialització i l’actualització científica i tècnica en el camp de la conservació, l’anàlisi i la gestió de la biodiversitat.

e) Proporcionar assessorament científic i tècnic a persones físiques o entitats públiques o privades en l’àmbit de les seues competències.

f) Cooperar amb els altres òrgans i unitats de la Universitat en la realització de les seues funcions.

g) Promoure contractes amb persones, universitats o entitats públiques o privades per a la realització de treballs de caràcter científic o tècnic, així com per al desenvolupament dels ensenyaments d’especialització o activitats específiques de formació.

h) Col·laborar en el desenvolupament de processos de millora de la qualitat docent i investigadora, i també participar en les activitats d’avaluació de la qualitat docent i investigadora del seu personal docent i investigador, i de la prestació del servei per part del seu personal d’administració.

i) Qualsevol altra comesa que li assignen les lleis, l’estatut i els reglaments de la Universitat.

Article 3. Composició

1. Pertanyen a l’Institut Universitari d’Investigació:

a) El personal docent i investigador doctor que s’hi incorpore.

b) El personal investigador en formació adscrit a aquest.

c) El personal investigador vinculat als projectes d’investigació desenvolupats en l’Institut.

d) L’alumnat matriculat en els ensenyaments oficials.

e) El personal d’administració i serveis adscrit a l’Institut.

2. Així mateix, el Consell de l’Institut podrà proposar al rector el nomenament com a investigadors honorífics de científics de mèrit internacional i extensa carrera investigadora que mantinguen una relació especial amb l’Institut. Serà aplicable en aquests nomenaments el que estableix l’article 155 de l’Estatut de la Universitat d’Alacant.

Article 4. Procediment i condicions d’incorporació a l’Institut Universitari d’Investigació i baixa d’aquest

La incorporació a l’Institut Universitari d’Investigació CIBIO del personal docent i investigador doctor es farà de la forma següent:

a) Sol·licitud per part de la persona interessada, que haurà d’estar acompanyada pel Curriculum Vitae i per l’autorització corresponent del Departament a què estiga adscrit i, si escau, de l’Institut Universitari d’Investigació del qual forme part en el moment de formular la sol·licitud.

b) Aprovació, pel Consell de l’Institut, que requerirà el vot favorable de 2/3 dels assistents, sempre que aquests superen el 50% dels integrants del Consell.

c) Una vegada que siga aprovada la incorporació de la persona sol·licitant a l’Institut, l’acord del Consell serà comunicat a la vicerectora o el vicerector amb competències en la matèria.

El personal docent i investigador podrà deixar de pertànyer a l’Institut a petició pròpia.

La baixa d’un investigador en l’Institut serà comunicada a la vicerectora o el vicerector amb competències en la matèria.

TÍTOL I: ÒRGANS DE L’INSTITUT UNIVERSITARI D’INVESTIGACIÓ

Article 5. Òrgans de l’Institut Universitari d’Investigació

El govern, la representació i l’administració de l’Institut s’articula a través dels òrgans següents:

a) Col·legiats:

- El Consell de l’Institut Universitari d’Investigació.  
- La Comissió Permanent del Consell de l’Institut Universitari d’Investigació.

b) Unipersonals:

- La directora o el director de l’Institut Universitari d’Investigació.  
- La secretària o el secretari de l’Institut Universitari d’Investigació.

CAPÍTOL I: ÒRGANS COL·LEGIATS

SECCIÓ 1a: CONSELL D’INSTITUT UNIVERSITARI D’INVESTIGACIÓ

Article 6. Competències

Corresponen al Consell de l’Institut Universitari d’Investigació les competències següents:

a) Elaborar i aprovar la proposta de Reglament de règim intern, així com la modificació d’aquest.

b) Triar i remoure, si escau, la directora o el director d’aquest.

c) Triar i remoure, si escau, els representants de l’Institut en les diferents comissions de la Universitat.

d) Participar en els procediments d’avaluació del personal docent i investigador.

e) Participar en els procediments d’avaluació, certificació i acreditació de la Universitat que afecten les seues activitats.

f) Aprovar la proposta de pressupost i la liquidació de comptes d’aquest.

g) Establir les necessitats de personal i materials que siguen necessàries per al desenvolupament de les activitats de l’Institut, i també gestionar els espais i els mitjans materials de què dispose.

h) Aprovar el pla d’investigació i docència i la memòria anual, abans de l’inici de cada curs acadèmic.

i) Aprovar l’informe previ d’adscripció dels membres d’aquest a altres instituts universitaris d’investigació, i també els informes sobre recepció de membres d’altres departaments o instituts.

j) Proposar programes i estudis de postgrau i especialització en matèries pròpies de l’Institut o en col·laboració amb altres departaments, instituts universitaris d’investigació o altres centres.

k) Conèixer, coordinar i difondre les activitats investigadores dels membres de l’Institut.

l) Informar preceptivament i proposar la designació d’integrants de les comissions avaluadores per a l’obtenció del grau de doctor.

m) Proposar i desenvolupar ensenyaments propis de postgrau i especialització i ensenyaments de doctorat en matèria de coneixement, anàlisi i gestió de la biodiversitat. Aquestes propostes podran ser fetes en col·laboració amb altres instituts universitaris d’investigació, departaments o centres.

n) Proposar als òrgans competents de la Universitat d’Alacant el nomenament d’investigadors honorífics entre especialistes de competència reconeguda.

o) Conèixer, mitjançant l’informe del director, l’estat d’execució del pressupost assignat pel Consell de Govern de la Universitat.

p) Qualsevol altra que li atribuïsca la normativa vigent.

Article 7. Composició

1. El Consell de l’Institut Universitari d’Investigació, òrgan de govern d’aquest, està integrat per:

a) Tot el personal docent i investigador doctor adscrit.

b) Una representant o un representant del personal d’administració i serveis destinat en el centre.

c) Una representant o un representant del personal investigador en formació adscrit.

d) Una representant o un representant del personal investigador no doctor vinculat als projectes d’investigació desenvolupats en l’Institut.

e) Una representant o un representant de l’alumnat matriculat en els ensenyaments de postgrau que, si escau, impartisca l’Institut.

2. La part electiva del Consell de l’Institut es renovarà cada dos anys, mitjançant eleccions convocades a aquest efecte pel director, d’acord amb el que disposa aquest Reglament i, en els aspectes no previstos, en la normativa pròpia de la Universitat que hi siga aplicable.

Article 8. Convocatòria d’eleccions

1. L’elecció dels representants es farà mitjançant sufragi universal, lliure, igual, directe i secret, i es farà necessàriament dins del període lectiu i sense que puga coincidir amb els terminis de convocatòria d’exàmens ordinaris. El sufragi és un dret personal i indelegable, sense que siga admissible el vot per correu ni el vot anticipat.

2. Seran electors i elegibles els membres de l’Institut que, en el seu àmbit respectiu, es troben en servei actiu i efectiu, estiguen adscrits o matriculats per la modalitat de matrícula ordinària.

3. Cap persona podrà exercir el dret de sufragi actiu i passiu en més d’un cos electoral. Els electors que en pertanguen a més d’un hauran de comunicar a la Comissió Electoral , en el termini establit, l’adscripció a aquell en què desitgen exercir el dret de sufragi. En altre cas, la Comissió Electoral , d’ofici, adscriurà a l’elector al cos menys nombrós de què forme part.

4. Les eleccions seran convocades un mes abans de la finalització del mandat, en sessió del Consell d’Institut, durant la qual s’aprovarà el calendari electoral i se sortejaran els membres de la Comissió Electoral.

5. El calendari electoral inclourà, almenys, les dates i terminis següents:

a) Data d’exposició pública del cens electoral provisional.

b) Termini de presentació de reclamacions contra el cens provisional.

c) Data de publicació del cens definitiu.

d) Termini de presentació de candidatures.

e) Data de proclamació provisional de candidats.

f) Termini de presentació de reclamacions contra l’acte de proclamació provisional de candidats.

g) Data de proclamació definitiva de candidats.

h) Data de la jornada de votació i horari.

i) Data de proclamació provisional de candidats electes.

j) Termini de presentació de reclamacions contra l’acte de la proclamació provisional de candidats electes.

k) Data de proclamació definitiva de candidats electes.

6. La convocatòria d’eleccions, juntament amb el calendari electoral, es farà pública en els taulers d’anuncis de l’Institut Universitari d’Investigació CIBIO i en la pàgina web, i serà remès al Consell d’Estudiants .

Article 9. Comissió Electoral

1. La Comissió Electoral estarà formada per un membre del personal docent i investigador doctor amb vinculació permanent a la Universitat, que farà de presidenta o de president, un membre del personal d’administració i serveis, que serà la secretària o el secretari, i un estudiant o una estudiant, que actuarà com a vocal, tots adscrits a l’Institut.

Els membres de la Comissió Electoral , i també els suplents d’aquests, seran designats mitjançant sorteig públic que tindrà lloc en el Consell d’Institut.

2. Els membres de la Comissió Electoral són inelegibles, excepte renúncia justificada. En tal cas seran substituïts pel membre suplent que corresponga.

Quan hi haja impossibilitat manifesta de substitució entre els integrants d’un determinat col·lectiu, la Directora o el Director de l’Institut podrà variar la composició de la Comissió Electoral i realitzar un nou sorteig per a designar als nous membres.

3. Les competències de la Comissió Electoral són:

a) Publicar el cens provisional d’electors.

b) Resoldre, si escau, les reclamacions contra el cens provisional i aprovar-ne el definitiu.

c) Proclamar provisionalment les candidatures presentades, una vegada comprovades les causes d’inelegibilitat.

d) Resoldre, si escau, les reclamacions contra la proclamació provisional de candidats i fer la proclamació definitiva d’aquests.

e) Constituir-se en mesa electoral, el dia fixat per a l’acte de la votació.

f) Proclamar provisionalment les candidates o els candidats electes.

g) Resoldre, si escau, les reclamacions contra la proclamació provisional de candidates o candidats electes i fer la proclamació definitiva d’aquests.

h) Interpretar i aplicar la normativa electoral i qualsevol altra que se’n derive que siga procedent per al desenvolupament adequat dels procediments electorals.

4. La Comissió Electoral tindrà la seu en la Secretaria de l’Institut, on es remetran les consultes i les reclamacions dirigides a aquesta.

5. Els acords de la Comissió Electoral s’adoptaran per majoria simple. El quòrum necessari per a la constitució de la Comissió Electoral requerirà la presència d’almenys el president o la presidenta i el secretari o la secretària, necessàriament.

6. Els acords de la Comissió Electoral són recurribles en alçada davant de la rectora o el rector de la Universitat d’Alacant.

7. Finalitzat el procés electoral, la Comissió Electoral remetrà a la Secretaria de l’Institut tota la documentació derivada perquè l’arxive i la custodie.

Article 10. Procediment electoral

1. Els membres de la Comissió Electoral , titulars i suplents, es reuniran abans de l’inici de la votació per constituir la mesa electoral. Els suplents substituiran els seus respectius titulars en cas d’absència.

Si per incompareixença d’alguns dels membres de la mesa electoral no fora possible la constitució d’aquesta, els qui es troben presents podran designar lliurement les persones més idònies i sempre que fora possible dins del mateix col·lectiu per a garantir el bon desenvolupament de l’elecció, o encomanar aquesta designació a la directora o el director de l’Institut.

2. Quan el nombre de representants que cal triar siga igual o superior al d’electors, els integrants del col·lectiu en què es donen aquestes circumstàncies seran proclamats, per la Comissió Electoral, membres del Consell d’Institut.

3. Quan el nombre de candidatures presentades siga igual o inferior al nombre de representants que cal triar, no serà necessari fer la votació, i resultaran proclamats com a membres del Consell d’Institut aquests candidats.

4. Quan dos candidats o més obtinguen el mateix nombre de vots, es donarà preferència per a la seua proclamació com a membre del Consell d’Institut al candidat que porte més temps vinculat a la Universitat d’Alacant al cos electoral pel qual ha presentat la seua candidatura. En el cas de l’alumnat, serà triat el de major edat.

SECCIÓ 2a: COMISSIÓ PERMANENT DEL CONSELL D’INSTITUT UNIVERSITARI D’INVESTIGACIÓ

Article 11. Competències

Les competències de la Comissió Permanent seran aquelles que hi siguen delegades pel Consell de l’Institut Universitari d’Investigació. No seran delegables les establides en els apartats a), b), c) f) i m) de l’article 6 d’aquest Reglament.

Article 12. Composició

La Comissió Permanent del Consell de l’Institut Universitari d’Investigació CIBIO estarà formada per:

La directora o el director de l’Institut.

La secretària o el secretari de l’Institut.

El representant o la representant de les unitats associades UA-CSIC adscrites al CIBIO, triada o triat per les coordinadores o els coordinadors d’aquestes unitats en la Universitat d’Alacant i entre aquestes.

La directora o el director de cada grup d’investigació adscrit al CIBIO.

El representant o la representant del personal d’administració i serveis adscrit a l’Institut.

El representant o la representant del personal investigador en formació, tant becat com contractat, adscrit a l’Institut.

El representant o la representant dels estudiants.

La Comissió Permanent es renovarà íntegrament cada quatre anys, coincidint amb la renovació del Consell, o parcialment quan algun representant cause baixa en el col·lectiu a què representa.

SECCIÓ 3a: FUNCIONAMENT DELS ÒRGANS COL·LEGIATS

Article 13. Règim de sessions del Consell de l’Institut Universitari d’Investigació

El Consell d’Institut es reunirà:

a) En sessió ordinària, almenys dues vegades al semestre.

b) En sessió extraordinària sempre que siga convocat pel director, a iniciativa pròpia o quan ho sol·liciten, almenys, una cinquena part dels membres.

Presidirà les sessions la directora o el director de l’Institut, i actuarà com a secretària o secretari la secretària o el secretari de l’Institut.

Article 14. Règim de sessions de la Comissió Permanent del Consell de l’Institut Universitari d’Investigació

La Comissió Permanent del Consell d’Institut es reunirà tantes vegades com siga necessari, a instàncies de la directora o del director o quan ho sol·liciten, almenys, una cinquena part dels membres.

Presidirà les sessions la directora o el director de l’Institut, i actuarà com a secretària o secretari la secretària o el secretari de l’Institut.

Article 15. Règim jurídic i funcionament dels òrgans col·legiats

1. La convocatòria dels òrgans col·legiats, que es comunicarà preferentment per via electrònica, correspondrà a la presidenta o el president d’aquests i haurà de notificar-se assegurant la recepció pels seus membres amb una antelació mínima de quaranta-vuit hores, excepte els casos d’urgència.

La convocatòria haurà de contenir l’ordre del dia de la sessió, i la informació sobre els temes que són motiu d’aquesta i estarà a la disposició dels membres en igual termini.

L’ordre del dia serà fixat per la presidenta o el president, tenint en compte, si escau, les peticions dels altres membres formulades amb prou antelació.

La presidenta o el president inclourà obligatòriament en l’ordre del dia els temes que li hagen sigut presentats per escrit, amb prou antelació, per un mínim d’un deu per cent dels membres de l’òrgan.

2. Excepte disposició contrària d’aquest Reglament, el quòrum per a la constitució vàlida de l’òrgan col·legiat a l’efecte de celebració de sessions, deliberacions i presa d’acords requerirà la presència de la presidenta o del president i la secretària o el secretari o, si escau, dels qui els substituïsquen, i de la meitat almenys de la resta de components, en primera convocatòria.

Si no hi haguera quòrum, l’òrgan col·legiat es constituirà en segona convocatòria mitja hora després de l’assenyalada per a la primera. A l’efecte de l’apartat anterior, hi haurà prou amb la presència del president i el secretari, o dels seus substituts, i l’assistència de la tercera part dels membres de l’òrgan.

3. Els acords seran adoptats per la majoria simple dels assistents a la sessió, excepte aquells casos en què la normativa vigent preveja una altra majoria.

Excepte previsió expressa en contrari en la normativa vigent, les referències al règim d’acords es computaran tenint en compte el nombre de membres que a cada moment formen l’òrgan.

No podrà ser motiu de deliberació o acord cap assumpte que no figure en l’ordre del dia de la sessió, tret que estiguen presentes tots els membres de l’òrgan col·legiat i siga declarada la urgència de l’assumpte pel vot favorable de la majoria absoluta.

4. Els membres de l’òrgan col·legiat podran fer constar en l’acta el seu vot contrari a l’acord adoptat, l’abstenció o el sentit del seu vot favorable, i els motius que ho justifiquen. Podran així mateix sol·licitar la transcripció íntegra de la seua intervenció o proposta, sempre que s’aporte en l’acte o en el termini que assenyale la presidència el text que es corresponga fidelment amb aquesta, i així es farà constar en l’acta o s’hi afegirà còpia.

Els membres que discrepen de l’acord adoptat podran formular vot particular per escrit en el termini de quaranta-vuit hores, que s’incorporarà al text aprovat.

Les votacions seran a mà alçada. No obstant això, la votació serà secreta quan es tracte d’elecció de persones o quan així ho sol·licite una cinquena part, almenys, dels assistents.

5. Excepte disposició en contrari en la normativa vigent, qualsevol membre de l’òrgan col·legiat podrà delegar el seu dret en un altre membre.

La delegació haurà de constar per escrit i notificar-se al president de l’òrgan en el moment de la constitució de la sessió.

A l’efecte d’establir quòrum per a la constitució vàlida de l’òrgan com també les majories per a l’adopció d’acords, es considerarà present el membre que haja exercit la delegació, i s’atorgarà eficàcia al vot que per ell emeta, si escau, el membre delegat.

CAPÍTOL II: ÒRGANS UNIPERSONALS

SECCIÓ 1a: DIRECTORA O DIRECTOR DE L’INSTITUT UNIVERSITARI D’INVESTIGACIÓ

Article 16. Competències

1. Corresponen a la directora o al director de l’Institut Universitari d’Investigació CIBIO les competències següents:

a) Representar l’Institut, dirigir-lo i coordinar-ne la gestió ordinària.

b) Convocar i presidir les reunions del Consell de l’Institut i de la Comissió Permanent, assegurar el compliment de les lleis i d’aquest Reglament, dirigir i moderar les deliberacions, i també suspendre-les quan aprecie que concorre causa justificada.

c) Executar els acords adoptats pel Consell d’Institut.

d) Informar el Consell d’Institut dels acords adoptats i actuacions seguides per la Comissió Permanent.

e) Supervisar l’execució dels plans d’activitats que cal desenvolupar per l’Institut i fer la memòria anual d’aquestes.

f) Vetlar pel compliment de la dedicació del personal docent i investigador.

g) Dirigir l’activitat del personal d’administració i serveis adscrit a l’Institut.

h) Proposar a la rectora o al rector el nomenament de la secretària o del secretari de l’Institut.

i) Informar el Consell d’Institut, almenys semestralment, de l’estat d’execució del pressupost assignat pel Consell de Govern de la Universitat d’Alacant.

j) Qualsevol altra funció que li atribuïsca aquest Reglament, la legislació vigent i l’Estatut de la Universitat d’Alacant, com també les que hi puguen ser delegades pel Consell d’Institut.

2. En cas de vacant, absència, malaltia o una altra causa legal, les funcions de la Directora o del Director seran assumides pel personal docent i investigador doctor amb dos trams d’investigació reconeguts que acredite major antiguitat com a tal i que no present algun impediment per incompatibilitat, d’acord amb l’Estatut de la Universitat d’Alacant i la legislació vigent.

Article 17. Elecció

1. El Consell d’Institut elegirà la directora o el director entre els professors i els investigadors doctors a temps complet amb vinculació permanent a la Universitat. adscrits a l’Institut Universitari d’Investigació CIBIO que tinguen almenys dos trams d’investigació reconeguts,

2. L’elecció de director d’Institut serà per votació nominal i secreta. El vot serà personal i indelegable, sense que resulte admissible el vot anticipat.

3. Amb una antelació mínima d’un mes perquè concloga el període de mandat ordinari, es farà una sessió del Consell de l’Institut Universitari d’Investigació en la qual es convocaran les eleccions, i es determinarà la data i l’horari de la sessió de Consell d’Institut en la qual haja de votar-se, i que serà convocada amb aquest objectiu exclusiu.

4. En la sessió del Consell d’Institut en la qual haja de fer-se l’elecció, amb caràcter previ a l’inici d’aquesta, es sortejarà públicament la mesa electoral entre els membres presents del Consell. No podran formar part d’aquesta els candidats.

La mesa electoral estarà formada per tres membres, i es procurarà que estiguen representats els col·lectius de professors, alumnat i personal d’administració i serveis.

La mesa electoral resoldrà totes les reclamacions que pogueren ocasionar-se en la votació, escrutini i proclamació del candidat electe i adoptarà les mesures necessàries per a garantir el secret de la votació.

Actuarà de presidenta o president d’aquesta sessió del Consell de l’Institut Universitari d’Investigació el personal docent i investigador de la mesa electoral. En cas que la taula estiga integrada per més d’un membre d’aquest col·lectiu, la presidència correspondrà al de més antiguitat en la Universitat d’Alacant.

5. Conclosa la votació, la mesa electoral farà, en la mateixa sessió del Consell, a l’escrutini, que tindrà caràcter públic.

6. Resultarà elegit el candidat que obtinga el major nombre de vots. Els casos d’empat es resoldran a favor del candidat de més categoria en els cossos docents universitaris i, de persistir la igualtat, a favor del de més antiguitat a la Universitat d’Alacant en el cos corresponent.

7. Si no es presentara cap candidat, la directora o el director cessant o qui en faça les funcions continuarà fent-les. En aquest cas, es farà una nova convocatòria per a l’elecció de directora o director en el termini màxim d’un mes.

Article 18. Mandat, remoció, nomenament i cessament.

1. El mandat de la directora o del director serà de quatre anys, i serà possible la seua reelecció una sola vegada.

2. La directora o el director de l’Institut podrà ser remogut pel Consell d’Institut. La moció de censura haurà de ser presentada, almenys, per una cinquena part dels membres del Consell, i se’n requerirà per a ser aprovada el vot favorable de la majoria absoluta dels membres que el componen.

Seran d’aplicació en aquests casos les previsions previstes en l’article 85 de l’Estatut de la Universitat d’Alacant.

3. El nomenament i el cessament de la directora o del director, d’acord amb les propostes del Consell d’Institut, corresponen a la rectora o el rector.

SECCIÓ 2a: SECRETÀRIA O SECRETARI DE L’INSTITUT UNIVERSITARI D’INVESTIGACIÓ

Article 19. Nomenament, substitució i cessament

1. La secretària o el secretari serà nomenat per la rectora o el rector, a proposta de la directora o del director de l’Institut, entre els doctors membres de l’Institut Universitari d’Investigació CIBIO amb dedicació a temps complet a la Universitat d’Alacant.

2. En cas de vacant, absència o malaltia, la secretària o el secretari serà substituït pel personal investigador doctor de menys edat del Consell de l’Institut.

3. La secretària o el secretari cessarà en el càrrec a petició pròpia, a proposta de la directora o del director o quan concloga el mandat d’aquest. En aquest últim supòsit, continuarà en el càrrec interinament mentre no es produïsca el nomenament de la nova directora o el nou director.

Article 20. Funcions

Correspon a la secretària o el secretari correspon l’elaboració i la custòdia de les actes i documents oficials de l’Institut, la col·laboració en la coordinació de la gestió d’aquest, donar fe dels acords del Consell, i si escau de la Comissió Permanent i totes les funcions que puguen ser-li encomanades per la directora o pel director de l’Institut.

TÍTOL II: MITJANS MATERIALS I HUMANS, PLA D’INVESTIGACIÓ I DOCÈNCIA

Article 21. Pla d’investigació i docència

L’Institut Universitari d’Investigació farà anualment un pla d’investigació i docència que, proposat pel seu Consell, s’elevarà al Consell de Govern de la Universitat per a ser aprovat.

Article 22. Mitjans materials

1. El pressupost de l’Institut li serà assignat directament pel Consell de Govern i serà gestionat d’acord amb el que preveu el títol V de l’Estatut de la Universitat d’Alacant, com també en la normativa de gestió pressupostària de la Universitat.

2. En aquest pressupost es consignaran, a més d’aquells ingressos directes de la Universitat, els que procedisquen de contractes, subvencions o altres ingressos específics dels docents i investigadors de l’Institut, en els termes que establisca la Universitat.

3. La distribució dels espais i mitjans materials de què dispose, si escau, l’Institut entre els seus membres haurà fer-se atenent la seua respectiva activitat docent i investigadora.

Article 23. Gestió pressupostària

1. Correspon al Consell d’Institut aprovar la distribució de la proposta del pressupost de l’Institut, com també la liquidació de comptes d’aquest.

2. El pressupost serà gestionat d’acord amb el que preveu l’Estatut de la Universitat d’Alacant, com també la normativa de gestió pressupostària pròpia de la Universitat.

3. La directora o el director de l’Institut informarà semestralment al Consell d’Institut de l’estat d’execució del pressupost de l’Institut.

TÍTOL III: REFORMA DEL REGLAMENT

Article 24. Reforma del Reglament

1. Aquest Reglament podrà reformar-se a proposta de la directora o del director de l’Institut o d’un terç dels membres del Consell d’Institut.

2. L’aprovació de la proposta de reforma del Reglament requerirà un quòrum qualificat de la majoria absoluta dels membres del Consell d’Institut.

3. Una vegada aprovada, la proposta de reforma del Reglament serà elevada al Consell de Govern.

DISPOSICIÓ DEROGATÒRIA

Queda derogat el Reglament de règim intern del CIBIO, aprovat per acord del Consell de Govern de la Universitat d’Alacant de data 23 de desembre del 2008.

DISPOSICIÓ FINAL

Aquest Reglament entrarà en vigor l’endemà de la seua publicació en el Butlletí Oficial de la Universitat d’Alacant, després de ser aprovat pel Consell de Govern.

Anàlisi
-------

:   **Modifica a:**

    * [Detalle
      REGLAMENT DE RÈGIM INTERN DE L'INSTITUT UNIVERSITARI D'INVESTIGACIÓ ""CIBIO"" (CENTRE IBEROAMERICÀ DE LA BIODIVERSITAT) DE LA UNIVERSITAT D'ALACANT.](/va/acuerdo/1023) 
      08/01/2009





[Carretera Sant Vicent del Raspeig s/n  
03297 Sant Vicent del Raspeig - Alacant  
 Tel. 50 549 7920 - Fax 49 362 4164](https://www.google.es/maps/@16.674601,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12937&trk=tyah&trkInfo=tarId%9O5467113004584%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)